[pic] | KOMMISSIONEN FOR DE EUROPÆISKE FÆLLESSKABER |

Bruxelles, den 23.12.2005

KOM(2005) 570 endelig

KOMMISSIONENS ÅRSRAPPORT

OM KONTROLLEN MED GENNEMFØRELSEN AF FÆLLESSKABSRETTEN (2004){SEC(2005)1446}{SEC(2005)1447}

KOMMISSIONENS ÅRSRAPPORT

OM KONTROLLEN MED GENNEMFØRELSEN AF FÆLLESSKABSRETTEN (2004)

Europa-Kommissionen udarbejder hvert år en rapport om kontrollen med gennemførelsen af fællesskabsretten. Det sker efter anmodning fra Europa-Parlamentet (beslutning af 9. februar 1983) og medlemsstaterne (erklæring nr. 19, pkt. 2, der er knyttet til Maastricht-traktaten, som blev undertegnet den 7. februar 1992). Rapporten besvarer også opfordringer fra Det Europæiske Råd eller forskellige ministerråd inden for specifikke sektorer.

1.1. Indledning

Kommissionen skal ved varetagelsen af sin særlige rolle som traktaternes vogter drage omsorg for og kontrollere, at medlemsstaterne gennemfører fællesskabsretten på en ensartet måde, jf. EF-traktatens artikel 211. I henhold til EF-traktatens artikel 226 kan Kommissionen gribe ind over for medlemsstater, der vedtager eller opretholder lovgivning eller bestemmelser, der strider mod fællesskabsrettens grundlæggende principper som fastsat i traktaterne.

Som påpeget i hvidbogen om nye styreformer i EU[1], som Kommissionen udsendte i 2001, ligger hovedansvaret for gennemførelsen af fællesskabsretten hos de nationale myndigheder og domstole. Hovedformålet med overtrædelsesproceduren, særlig inden der anlægges sag ved EF-Domstolen, er ad frivillighedens vej at få medlemsstaterne til hurtigst muligt at bringe det omstridte forhold i overensstemmelse med fællesskabsretten. Kommissionen har gjort en indsats for at styrke samarbejdet med medlemsstaterne ved hjælp af supplerende eller alternative metoder, der kan bane vej for en løsning af det pågældende problem.

Kontrollen med gennemførelsen af fællesskabsretten er afgørende for at kunne værne om retsstaten i almindelighed, men den er samtidig med til at gøre princippet om et retsfællesskab håndgribeligt for borgerne og virksomhederne i EU. De mange klager fra individuelle borgere i medlemsstaterne er en vigtig kilde til at afdække overtrædelser af fællesskabsretten.

I den 22. årsrapport – med de bilag, der udgøres af "arbejdsdokumenter fra tjenestegrenene", bidragene fra Kommissionens tjenestegrene (SEC(2005) 1446) samt de statistiske bilag (SEC(2005) 1447) – gør Kommissionen status over sit arbejde med at kontrollere gennemførelsen af fællesskabsretten i 2004.

1.2. EU's udvidelse

2004 var præget af Unionens udvidelse med ti nye medlemsstater. Et integreret system for elektronisk underretning om nationale foranstaltninger til gennemførelse af direktiver i de 25 medlemsstater blev operationelt den 3. maj 2004. Ved udgangen af 2004 var det kun Frankrig, Nederlandene og Sverige, der var uden for systemet. De har imidlertid indledt det forberedende arbejde med henblik på deltagelse i systemet.

Den store indsats, som de ti nye medlemsstater har gjort for at meddele deres gennemførelsesforanstaltninger ved hjælp af det elektroniske underretningssystem, "Pre-notification Database", der er udviklet af Kommissionen, har lettet underretningen om de foranstaltninger, der er nødvendige for at gennemføre de direktiver, der indgår i "førtiltrædelsesregelsættet".

For så vidt angår de ti nye medlemsstater, var gennemsnitlig 94,14 % af de nationale gennemførelsesforanstaltninger allerede blevet meddelt i august 2004 (97,96 % for EU 15). Pr. 31. december 2004 var gennemsnittet 97,69 % for EU 25, 97,30 % for de ti nye medlemsstater og 97,95 % for EU 15. Litauen lå på førstepladsen (99,45 %), efterfulgt af Spanien (99,09 %), Østrig (98,81 %), Danmark (98,81 %) og Ungarn (98,66 %).

Det samlede antal overtrædelsesprocedurer , som blev indledt af Kommissionen, steg også fra 2 709 i 2003 (for EU 15) til 2 993 i 2004 (for EU 25). For EU 15 var der et fald i antallet til 2 146 i 2004. De nye medlemsstater blev behandlet på samme måde som de gamle. Pr. 31. december 2004 var 2 531 ud af de 2 993 registrerede sager stadig under behandling.

Der var en nedgang i antallet af klager registreret af Kommissionen for EU 15 fra 1 290 i 2003 til 1 080 i 2004. For EU 25 steg tallet til 1 146. For EU 25 repræsenterede klagerne alt i alt ca. 38 % af det samlede antal overtrædelser, der blev afsløret i 2004.

Antallet af procedurer indledt af Kommissionen på grundlag dens egne undersøgelser steg fra 253 i 2003 til 285 i 2004 for EU 15. Tallet er steget til 328 for EU 25.

For EU 25 steg antallet af procedurer vedrørende manglende meddelelse af gennemførelsesforanstaltninger til 1 519 tilfælde (781 blev afsløret for EU 15 og 738 for EU 10). Statistikkerne for 2004 udviser en stigning på 50,8 % i forhold til det foregående år (fra 1 166 til 1 519 sager). Tallene for 2004 dækker både procedurer over for EU 15 vedrørende manglende gennemførelse af direktiver inden for tidsfristen og procedurer over for EU 10 vedrørende manglende meddelelse i forbindelse med "førtiltrædelsesregelsættet".

For en mere detaljeret gennemgang se venligst tabellerne i det statistiske bilag SEC(2005) 1447.

1.3 Den vigtigste udvikling inden for Kommissionens aktivitetsområder

I det følgende redegøres for den vigtigste udvikling inden for de enkelte sektorer. Mere detaljerede analyser kan findes i arbejdsdokumentet fra Kommissionens tjenestegrene, SEC(2005) 1446, som er vedlagt som bilag.

På landbrugsområdet var kontrollen med anvendelsen af fællesskabsretten koncentreret om at fjerne hindringerne for den frie bevægelighed for landbrugsprodukter og sikre, at mekanismerne til regulering rent faktisk blev anvendt og anvendt korrekt.

Bestræbelserne for at fjerne de traditionelle hindringer for landbrugsprodukternes frie bevægelighed blev fortsat. Hvad angår nye former for hindringer for landbrugsprodukternes frie bevægelighed, var Kommissionens indsats fokuseret på at forhindre en vilkårlig diskriminering af producenter fra andre medlemsstater.

Hvad angår anvendelsen af de specifikke regler inden for den fælles landbrugspolitik, greb Kommissionen ind på forskellige områder, f.eks. geografiske betegnelser. På strukturfondsområdet ønskede Kommissionen at sikre, at klausulen om fuld betaling til modtagerne blev overholdt, idet den var blevet draget i tvivl på grund af de afgifter, der var blevet anvendt af IFADAP i Portugal. Kommissionen greb også ind for at sikre overholdelsen af de begrænsninger, der er fastsat i forbindelse med produkter, der drager fordel af politikken for regioner i EU's yderste periferi, dvs. begrænsninger med hensyn til produkternes anvendelse og bestemmelse; der har i denne forbindelse især været tale om sukker forarbejdet på Azorerne. Endelig videreførte Kommissionen sin målsætning om at minde medlemsstaterne om deres forpligtelse til at fremsende årsrapporter om de eksisterende statsstøtteordninger.

Hovedparten af de nationale lovtekster til gennemførelse af direktiver blev meddelt.

Inden for undervisning og kultur er et af Kommissionens hovedområder den frie bevægelighed for studerende. Hindringerne på dette område skyldes dels bureaukratisk forvaltningspraksis, dels diskriminering på grund af nationalitet.

På dette område har Kommissionen indledt overtrædelsesprocedurer på grund af tekniske og administrative forsinkelser i forbindelse med læreanstalternes anerkendelse af eksamensbeviser.

Et andet emne, der har været behandlet, er de administrative omkostninger, som pålægges personer, der søger om anerkendelse af eksamensbeviser. Uforholdsmæssigt høje omkostninger kan gøre det umuligt for studerende at udøve deres rettigheder, bl.a. adgangen til undervisning og den frie bevægelighed.

Efter de nye medlemsstaters tiltrædelse er der modtaget to klager, ifølge hvilke studerende fra disse lande får en ulige behandling i forhold til andre EU-borgere. Kommissionen har fremsendt en åbningsskrivelse til den pågældende medlemsstat.

Kommissionen er blevet underrettet om, at visse medlemsstater har afvist at registrere indehavere af en juridisk kandidateksamen, som er aflagt i en anden medlemsstat, i fortegnelserne over advokatpraktikanter. Sagen behandles på grundlag af Morgenbesser-sagen.

På området AV-politik er muligheden af at tilpasse direktivet om "Fjernsyn uden Grænser" til den seneste teknologiske udvikling og udviklingen på markedet blevet drøftet med de berørte parter.

Inden for beskæftigelsessektoren er det konstateret, at visse problemer vedrørende arbejdstagernes frie bevægelighed, som Kommissionen er blevet gjort opmærksom på gennem klager fra borgerne, bl.a. skyldes en forkert anvendelse af EF-traktaten og en række forordninger. Inden for de øvrige områder (ligebehandling af mænd og kvinder, arbejdsbetingelser, sundhed og sikkerhed på arbejdspladsen og ligeløn/ikke-forskelsbehandling (artikel 13)) er det især problemer med manglende overholdelse og manglende meddelelse om nationale foranstaltninger til gennemførelse af direktiverne, der har givet anledning til overtrædelsesprocedurer.

En af de vigtigste begivenheder var, at de første sager vedrørende manglende gennemførelse af artikel 13-direktiver blev forelagt for Domstolen (ligeløn/ikke-forskelsbehandling).

Domstolen blev desuden forelagt en sag mod Italien i henhold til EF-traktatens artikel 228 om manglende gennemførelse af Domstolens dom vedrørende visse italienske universiteters manglende anerkendelse af rettigheder, der er optjent af tidligere sproglærere ("Lettori") . Kommissionen anmodede Domstolen om at idømme Italien en tvangsbøde på 309 750 EUR pr. dags forsinkelse.

En anden vigtig prioritet var kontrollen med de nye medlemsstaters anvendelse af den gældende fællesskabsret. Den regelmæssige og systematiske overvågning blev forlænget ud over 1. maj. En række bilaterale kontakter gjorde det muligt at fastslå de vigtigste problemer i forbindelse med gennemførelsen af reglerne på det sociale område og at løse nogle af problemerne. Det første "pakkemøde", som blev afholdt i december, drejede sig hovedsagelig om manglende meddelelse af gennemførelsesforanstaltninger.

Sektoren erhvervspolitik tegnede sig i slutningen af 2004 for 480 direktiver, hvoraf 23 trådte i kraft i årets løb.

I 2004 udgjorde antallet af klager og overtrædelsesprocedurer inden for dette område 12 % af alle sager, der blev undersøgt af Kommissionen, hvilket var en stigning i forhold til det foregående år.

Det samlede antal overtrædelsesprocedurer faldt imidlertid for EU 15's vedkommende. Dette kan muligvis tilskrives den dialog, der er etableret i løbet af de senere år med henblik på at sikre overholdelsen af gennemførelsesfristerne, især når det drejer sig om de tre nye lægemiddeldirektiver.

Den procedure for anmeldelse af udkast til tekniske regler, som er omhandlet i direktiv 98/34/EF, viste fortsat sin værdi, idet den gjorde det muligt at finde frem til løsninger i overensstemmelse med fællesskabsretten i 95 % af tilfældene. Desuden har Kommissionen anvendt andre instrumenter til at forebygge problemer og etablere samarbejde med medlemsstaterne, f.eks. ekspertgrupper og bilaterale kontakter med medlemsstaterne, bl.a. inden for lægemiddel- og kosmetiksektoren. Formålet har været at fastslå eventuelle problemer med gennemførelse af lovgivning og om nødvendigt yde en teknisk bistand, der gør det muligt for medlemsstaterne at sikre en korrekt gennemførelse og ensartet overholdelse af direktiverne.

EU's udvidelse har medført en stigning i antallet af procedurer vedrørende manglende meddelelse om gennemførelsesforanstaltninger for de 10 nye medlemsstaters vedkommende. Men antallet af sager er ikke særlig højt i forhold til det antal direktiver, der skal gennemføres, takket være det arbejde, som de nationale myndigheder gjorde i førtiltrædelsesfasen, og Kommissionens indsats som led i aftalerne om overensstemmelsesvurdering (AOG).

På miljøområdet er medlemsstaternes gennemførelse af fællesskabslovgivningen blevet forbedret i de seneste år. Dette kan ses af det betydelige fald i antallet af nye klager, der blev registreret af Kommissionen i 2004 (336 mod 555 i 2002).

Kommissionen fremsatte 101 begrundede udtalelser i henhold til EF-traktatens artikel 226 og indbragte 45 sager for Domstolen. Kommissionen vedtog desuden 14 åbningsskrivelser og 6 begrundede udtalelser i henhold til EF-traktatens artikel 228. Kommissionen indledte overtrædelsesprocedurer mod otte nye medlemsstater.

Kommissionen anvendte også andre foranstaltninger for at sikre en korrekt anvendelse af fællesskabsretten. Af proaktive initiativer kan nævnes udarbejdelsen af retningslinjer og basisdokumenter, drøftelser i tekniske udvalg og bilaterale kontakter med medlemsstaterne, f.eks. "pakkemøder".

Kommissionen bestræber sig på systematisk at kontrollere, at lovgivningen overholdes. Inden for visse sektorer spiller rapporter en afgørende rolle, medens Kommissionen inden for andre områder indsamler og analyserer de nødvendige oplysninger. Kommissionen har indhentet ekstern juridisk bistand i den forberedende fase af den årlige strategiske kontrol af overholdelsen af fællesskabslovgivningen. Kommissionen har endvidere indledt en kontrolproces, der skal sikre, at den nationale lovgivning, der er vedtaget af de ti nye medlemsstater, er i overensstemmelse med fællesskabslovgivningen.

På området konkurrencepolitik fortsatte Kommissionen sin kontrol af gennemførelsen af konkurrencedirektivet, som udgør en del af lovgivningen om elektroniske meddelelser, og kontrollen af direktivet om åbenhed (som begge er baseret på artikel 86 i EF-traktaten). For så vidt angår individuelle sager, behandlede Kommissionen en række klager i relation til artikel 86 kombineret med artikel 82 i EF-traktaten. Kommissionen vedtog bl.a. en beslutning rettet til Tyskland, som vedrører denne medlemsstats nationale lovgivning om posttjenester.

Inden for området informationssamfundet tager lovgivningen fra 2002 om elektroniske meddelelser sigte på tre af Lissabon-strategiens hovedmålsætninger, nemlig at skabe en stabil og forudsigelig lovgivningsramme, tilskynde til innovation og stimulere investering i kommunikationsnet og –tjenester.

Arbejdet i de nye grupper og udvalg og de nye koordinationsmekanismer, der er forudset i den nye lovgivningsramme, kom til at fungere i fuldt omfang i 2004. Aktiviteterne var koncentreret om gennemførelsen af de nye regler og fælles reguleringsstrategier. Kommissionen fortsatte sit tætte samarbejde med lovgivningsmyndighederne om anmeldelse af udkast til "artikel 7-foranstaltninger", og den anvendte for første gang sin vetoret.

Lovgivningsrammen for EU 15 trådte i kraft i juli 2003, og Kommissionen fortsatte sin nøje overvågning af gennemførelsen af fællesskabsretten i disse lande. Den arbejdede også tæt sammen EU 10 om gennemførelsen af de nye regler, der trådte i kraft i disse lande fra tiltrædelsesdatoen. Ved udgangen af 2004 havde 20 medlemsstater vedtaget den primære lovgivning til gennemførelse af lovgivningsrammen fra 2002 og givet Kommissionen underretning herom. I løbet af 2004 har fokus derfor gradvis ændret sig fra at kontrollere gennemførelsen til at sikre en fuldstædig overholdelse og anvendelse i alle 25 medlemsstater.

Meddelelsen "European Electronic Communications Regulation and Markets 2004 " (10. gennemførelsesrapport) blev vedtaget i december[2].

Inden for sektoren retfærdighed, frihed og sikkerhed indbragte Kommissionen en række sager for Domstolen om manglende meddelelse af nationale gennemførelsesforanstaltninger vedrørende to direktiver, der blev vedtaget i 2001.

På området fri bevægelighed for personer fremsendte Kommissionen to begrundede udtalelser til Nederlandene vedrørende udvisningen af to italienske statsborgere, der havde været bosat i Nederlandene i lang tid. Frankrigs vedtagelse af lov nr. 2003-1119 medførte, at Kommissionen kunne afslutte overtrædelsesproceduren mod Frankrig vedrørende studerendes opholdsret. Som følge af ændringen af den italienske færdselslov kunne Kommissionen afslutte den overtrædelsesprocedure, der var foranlediget af, at førere af køretøjer, der er registreret i andre medlemsstater, blev behandlet forskelligt og på en måde, der ikke stod i rimeligt forhold til formålet.

Endelig afsluttede Kommissionen en procedure mod Belgien vedrørende stemmeret for statsborgere fra andre medlemsstater, der er bosat i kommunen Honnelles, og som var blevet slettet af valglisten i forbindelse med kommunalvalgene. Efter at Belgien havde skrevet til disse borgere og meddelt dem, at de ville blive registreret til de næste kommunalvalg på grundlag af deres oprindelige ansøgning, besluttede Kommissionen at afslutte proceduren.

Politikken inden for sektoren det indre marked var fokuseret på tre hovedområder:

Der blev gennemført en række foranstaltninger med henblik på at udvikle samarbejdet med medlemsstaterne om gennemførelse af direktiverne og i forbindelse med overtrædelsesprocedurer. Kommissionen vedtog en henstilling, der opfordrer medlemsstaterne til at lade sig inspirere af bedste praksis med henblik på at sikre en hurtig og korrekt gennemførelse af direktiverne. Offentliggørelsen af en resultattavle for det indre marked og af regelmæssigt ajourførte oplysninger om antallet af gennemførte direktiver, har hjulpet med til at forbedre de samlede resultater. Det gennemsnitlige underskud for EU 25 med hensyn til gennemførelse af lovgivning faldt fra 7,1 % i juli 2004 til 3,6 % i januar 2005. Antallet af både bilaterale kontakter ("pakkemøder") og multilaterale kontakter om gennemførelse af direktiver steg. Der blev bl.a. arrangeret ekspertmøder om de nye direktiver om forsikringsmæglere, markedsmisbrug og pensionsfonde. Med hensyn til offentlige indkøb blev der afholdt en række "pakkemøder" om igangværende overtrædelsesprocedurer. I de fleste tilfælde medførte disse møder betydelige fremskridt.

Desuden blev SOLVIT-netværket til løsning af problemer vedrørende anvendelsen af lovgivningen for det indre marked udviklet yderligere. SOLVIT-centrene i de 10 nye medlemsstater var operationelle fra tiltrædelsesdagen. 289 sager blev behandlet af netværket, dvs. 73 % flere end i 2003. 80 % af sagerne blev afklaret mod 73 % i 2003.

Endelig blev der fortsat udfoldet bestræbelser for at sikre, at overtrædelsesprocedurerne behandles hurtigt og effektivt.

Inden for sektoren sundhed og forbrugerbeskyttelse indledte Kommissionen 457 overtrædelsesprocedurer vedrørende manglende meddelelse af gennemførelsesforanstaltninger, og den fremsatte 37 begrundede udtalelser. Kommissionen fremsatte fem begrundede udtalelser vedrørende manglende gennemførelse af direktivet om generel produktsikkerhed, og den indledte en overtrædelsesprocedure mod Estland vedrørende manglende gennemførelse af direktivet om tobak.

Kommissionen indledte en overtrædelsesprocedure i henhold til traktatens artikel 228 mod Belgien (manglende gennemførelse af direktivet om beskyttelse af æglæggende høner) og mod Frankrig (manglende gennemførelse af direktivet om garanti på forbrugsvarer).

De kontrolbesøg, der blev aflagt af Levnedsmiddel- og Veterinærkontoret, bidrog til at forbedre anvendelsen af EU-lovgivningen inden for området fødevarer og foder, dyresundhed, beskyttelse af plantelivet og dyrebeskyttelse. Kommissionen fremsendte en åbningsskrivelse og en begrundet udtalelse til Grækenland om styrkelse af veterinærkontrollen. En lignende overtrædelsesprocedure kunne afsluttes, efter at Det Forenede Kongerige havde vedtaget de relevante foranstaltninger.

Domstolen dømte Spanien i en sag om ukorrekt gennemførelse af direktivet om urimelige vilkår i kontrakter indgået med forbrugere.

Der blev udfoldet store bestræbelser fra de ti nye medlemsstaters side for at gennemføre lovgivningen. Ved slutningen af 2004 var gennemførelsesniveauet lidt højere end i de gamle medlemsstater.

Inden for sektoren energi og transport blev der behandlet 458 overtrædelsessager, heraf 266 vedrørende manglende meddelelse om foranstaltninger til gennemførelse af direktiver og 192 vedrørende ukorrekt gennemførelse af direktiver eller ukorrekt anvendelse af fællesskabsretten. Der blev konstateret en stigning i antallet af overtrædelsesprocedurer på trods af det store antal sager, der blev afsluttet i perioden (154, heraf 103 sager vedrørende manglende meddelelse). Grunden hertil var den hurtige gennemførelse af transportdirektiverne, selv om medlemsstaterne ofte ikke overholder fristerne for gennemførelse. 223 nye overtrædelsesprocedurer blev indledt (herunder 183 vedrørende manglende meddelelse), og 38 klager blev behandlet i perioden. Domstolen afsagde dom i 22 sager om overtrædelse. Det skal bemærkes, at der inden for transportområdet var otte direktiver til gennemførelse (mod 15 i 2003). Procenten af energi- og transportdirektiver var stadig langt lavere end det mål, der blev fastsat i Lissabon (98,5 %).

På energiområdet blev der fremsendt åbningsskrivelser til atten medlemsstater vedrørende manglende meddelelse om nationale foranstaltninger til gennemførelse af de to direktiver om det indre marked for elektricitet og/eller gas. Der blev anlagt sag mod en række medlemsstater for manglende opfyldelse af direktivet om minimumslagre af råolie og/eller olieprodukter. Der blev behandlet klager vedrørende ukorrekt anvendelse af direktivet om fremme af elektricitet produceret ved hjælp af vedvarende energikilder. Kommissionen fremskyndede forfølgelsen af overtrædelser inden for området sundhedsbeskyttelse mod ioniserende stråling og beskyttelse af befolkningen i tilfælde af strålingsfare.

På området landevejstransport blev procedurerne vedrørende både tekniske bestemmelser og kørekort videreført.

Hvad angår "jernbanetransport-pakken" dømte Domstolen de medlemsstater, som stadig ikke havde meddelt de nationale gennemførelsesbestemmelser for et eller flere af de tre direktiver.

I fortsættelse af "Open Skies-dommene" af 19. november 2002 havde Kommissionen anmodet medlemsstaterne om at træffe foranstaltninger til at imødegå situationen. Der blev indledt nye procedurer med henblik på opsigelse af diskriminerende bilaterale aftaler med tredjelande. Der blev ligeledes indledt procedurer vedrørende manglende overholdelse af lovgivningen om sikkerhed inden for civil luftfart.

På området søfartssikkerhed besluttede Kommissionen at anlægge sag ved Domstolen mod de otte medlemsstater, som stadig ikke havde gennemført direktiverne om oprettelse af trafikovervågnings- og informationssystemer.

Inden for fiskerisektoren indledte Kommissionen procedurer mod en række medlemsstater, som havde overskredet visse fiskekvoter på grund af manglende kontrol. Der blev også indledt procedurer vedrørende manglende underretning om fangster og fiskeriaktiviteter.

Domstolen dømte tre medlemsstater for overskridelse af kvoter. Kommissionen anlagde sag ved Domstolen mod Grækenland for manglende overholdelse af fristen for iværksættelse af det satellitbaserede system til overvågning af fiskerfartøjer.

På området beskatning og told blev der modtaget et stadig stigende antal klager fra borgerne over medlemsstaterne. Når det gælder direkte beskatning, omhandlede klagerne især den nationale lovgivning og praksis, som beskatter aktiviteter og investeringer i andre medlemsstater hårdere end nationale aktiviteter. Inden for samme område har Kommissionen kunnet konstatere, at medlemsstaterne har reageret positivt på dens to meddelelser[3] vedrørende henholdsvis ordninger for arbejdsmarkedspension og udbyttebeskatning, idet de har bragt deres nationale systemer i overensstemmelse med fællesskabsprincipperne. Anvendelse af overtrædelsesproceduren var ikke desto mindre nødvendig i et enkelt tilfælde (Danmark, for så vidt angår pensioner, sag C-150/04).

Der blev desuden indledt talrige nye overtrædelsesprocedurer. Inden for området indirekte beskatning blev der f.eks. lagt vægt på sager, der har betydning for de egne indtægter, og der blev ført en øget kontrol af anvendelsen af direktiver (bl.a. direktiv 2000/65/EF om den fiskale repræsentant og direktiv 2001/115/EF om fakturering), hvilket førte til, at medlemsstaterne korrigerede deres lovgivninger, medens proceduren var i gang.

Kommissionen førte sideløbende hermed teknisk kontrol med et stadig stigende antal præjudicielle sager, der er indbragt for Domstolen.

På budgetområdet er Kommissionen forpligtet til, i henhold til princippet om forsvarlig økonomisk forvaltning, at sikre en ligelig fordeling af budgetbyrden mellem medlemsstaterne. Den overvåger, at overtrædelser, der har en negativ indvirkning på de egne indtægter, forfølges, således at de øvrige medlemsstater ikke skal bære følgerne af overtrædelserne. Hvad angår de traditionelle egne indtægter, er en række fortolkningsproblemer vedrørende korrekt opkrævning af egne indtægter for nylig blevet forelagt Domstolen til afgørelse.

Hvad angår EU-statistikker, blev der indledt 20 nye overtrædelsesprocedurer. Der blev indledt en procedure mod Grækenland for manglende overholdelse af forpligtelsen til at overdrage Kommissionen statistiske oplysninger om uforholdsmæssigt store underskud.

Kommissionen fremsendte ligeledes åbningsskrivelser til Grækenland om konjunkturstatistikker og til Belgien om sociale statistikker.

På området landbrugsstatistikker blev der sendt åbningsskrivelser til 9 medlemsstater på grund af manglende meddelelse af nationale gennemførelsesforanstaltninger. Udvidelsen nødvendiggjorde en yderligere indsats, og Kommissionen indledte 8 overtrædelsesprocedurer mod 5 nye medlemsstater på grund af manglende meddelelse af nationale gennemførelsesforanstaltninger.

Inden for området statistikker over varetransport ad landevej anlagde Kommissionen sag ved Domstolen mod Grækenland.

Hvad angår regionalpolitik, var størstedelen af overtrædelsesprocedurerne vedrørende uregelmæssigheder i forbindelse med anvendelsen af midler fra strukturfondene relateret til en ukorrekt anvendelse af lovgivningen for sektoren, idet overholdelse af lovgivningen er en betingelse for at kunne modtage EU-midler. Konstaterede uregelmæssigheder medfører hel eller delvis annullering af EU-støtten.

Inden for området udvidelse var overtrædelsesprocedurerne baseret på klager over en ukorrekt anvendelse af associationsaftaler og Europa-aftaler mellem Fællesskabet og kandidatlandene. Som følge af de ti nye medlemsstaters tiltrædelse i maj 2004 må associationsaftalerne og Europa-aftalerne betragtes som afsluttede med den efterfølgende indgåelse af en ny traktat om samme emne.

Traktatændringen fik betydning for de uafsluttede klager fra en række polske og litauiske borgere over, at de østrigske og svenske myndigheder ikke havde anerkendt deres etableringsret. Den igangsatte undersøgelse viste imidlertid, at klagerne var ubegrundede.

En række klager fra borgere i de nye medlemsstater vedrørende retten til at tilbyde tjenesteydelser, opholdsret og ret til at opnå arbejdstilladelse måtte ligeledes afvises, da de pågældende sektorer endnu ikke er fuldt ud liberaliseret.

Kommissionen indledte behandlingen af klager vedrørende adgang til medlemsstaternes arbejdsmarked i henhold til afgørelse 1/80 om associeringsaftalen mellem EU og Tyrkiet.

På området forbindelser udadtil blev en overtrædelse på grund af manglende overholdelse af EU-lovgivningen, som involverede seks medlemsstater, afsløret. Baggrunden var anvendelsen af artikel 27 i Rådets forordning nr. 2368/2002 om gennemførelse af Kimberley-processens certificeringsordning for international handel med uslebne diamanter.

[1] Nye styreformer i EU – En hvidbog (KOM(2001) 428).

[2] KOM(2004) 759 af 2.12.2004

[3] Kommissionens meddelelse om afskaffelse af skattemæssige hindringer for grænseoverskridende ydelse af arbejdsmarkedsorienteret pension af 19.4.2001 (IP/01/575) og Kommissionens meddelelse om udbyttebeskatning af fysiske personer i det indre markedet (KOM (2003) 810) af 19.12.2003.